Julkisasiamiehen ratkaisuehdotus Geelhoed 3 päivänä toukokuuta 2001. - Euroopan yhteisöjen komissio vastaan Itävallan tasavalta. - Jäsenyysvelvoitteiden noudattamatta jättäminen - Direktiivi 97/59/EY. - Asia C-110/00.



Oikeustapauskokoelma 2001 sivu I-07545



Julkisasiamiehen ratkaisuehdotukset

1 Euroopan yhteisöjen komissio vaatii esillä olevassa asiassa EY 226 artiklan nojalla yhteisöjen tuomioistuinta toteamaan, että Itävallan tasavalta ei ole noudattanut työntekijöiden suojelemisesta vaaroilta, jotka liittyvät biologisille tekijöille altistumiseen työssä, annetun neuvoston direktiivin 90/679/ETY (seitsemäs direktiivin 89/391/ETY 16 artiklan 1 kohdassa tarkoitettu erityisdirektiivi) mukauttamisesta tekniseen kehitykseen 7 päivänä lokakuuta 1997 annetun komission direktiivin 97/59/EY(1) mukaisia jäsenyysvelvoitteitaan.

2 Direktiivin 2 artiklan mukaan jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 31 päivänä maaliskuuta 1998. Niiden on ilmoitettava tästä komissiolle viipymättä.

3 Itävallan tasavalta ei ole kiistänyt jäsenyysvelvoitteen noudattamatta jättämistä koskevaa väitettä oikeudenkäyntiä edeltäneessä menettelyssä eikä oikeudenkäynnin kuluessa. Se on viitannut lainsäädäntömenettelyynsä ja todennut, että Itävallan valtio-oikeudellinen muoto edellyttää sisäisellä eli osavaltioiden (Länder) tasolla erityisiä täytäntöönpanosäännöksiä. Itävallan hallitus on todennut vastineessaan, että tiettyjä säännöksiä oli tuolla välin jo annettu sekä liittovaltion että osavaltioiden tasolla, vaikkakin perustellussa lausunnossa asetetun määräajan päätyttyä. Komissio on huomioinut nämä tiedot, mutta se toteaa kuitenkin, että direktiivin täytäntöönpanoa ei ole vielä toteutettu täysin kaikilla aloilla eikä kaikilla liittovaltion tasoilla.

4 EY 226 artiklan nojalla nostetun kanteen yhteydessä se, onko jäsenvaltio jättänyt noudattamatta sille kuuluvia velvoitteita, on ratkaistava sen tilanteen perusteella, joka vallitsi perustellussa lausunnossa asetetun määräajan päättyessä. Koska Itävallan tasavalta ei ollut tuolloin täyttänyt eikä se ole vieläkään täyttänyt direktiivin mukaisia velvoitteitaan, komission nostama kanne on hyväksyttävä. Tämän osalta on todettava, että vakiintuneen oikeuskäytännön mukaan jäsenvaltio ei voi puolustautua vetoamalla sisäiseen oikeusjärjestykseensä.

Ratkaisuehdotus

Edellä esitetyn perusteella ehdotan, että yhteisöjen tuomioistuin

a) toteaa, että Itävallan tasavalta ei ole noudattanut työntekijöiden suojelemisesta vaaroilta, jotka liittyvät biologisille tekijöille altistumiseen työssä, annetun neuvoston direktiivin 90/679/ETY (seitsemäs direktiivin 89/391/ETY 16 artiklan 1 kohdassa tarkoitettu erityisdirektiivi) mukauttamisesta tekniseen kehitykseen 7 päivänä lokakuuta 1997 annetun komission direktiivin 97/59/EY mukaisia jäsenyysvelvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä;

2) velvoittaa työjärjestyksen 69 artiklan 2 kohdan nojalla Itävallan tasavallan korvaamaan oikeudenkäyntikulut.

(1) - EYVL L 282, s. 33 (jäljempänä direktiivi).